KOMISSION ASETUS (EY) N:o 1508/96,

annettu 29 päivänä heinäkuuta 1996,

naudanliha-alan poikkeuksellisista markkinatukitoimenpiteistä Portugalissa päätöksen 96/381/EY soveltamiseksi

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68 (1), sellaisena kuin se on viimeksi muutettuna asetuksella (EY) N:o 1357/96 (2), ja erityisesti sen 23 artiklan,

sekä katsoo, että

päätöksellä 96/381/EY (3) komissio hyväksyi Portugalin ehdottamat toimenpiteet BSE:n valvomiseksi ja hävittämiseksi kyseisessä jäsenvaltiossa; kyseisiin toimenpiteisiin kuuluu Yhdistyneessä kuningaskunnassa syntyneiden tai kaikkien sellaisten nautaeläinten pakkoteurastus, jotka kuuluvat karjoihin, joissa vahvistettuja BSE-tapauksia on esiintynyt; edellä mainitun päätöksen mukaisesti Portugalille on myönnettävä taloudellista apua kyseisten eläinten teurastamiseen naudanliha-alan poikkeuksellisista markkinatukitoimenpiteistä Yhdistyneessä kuningaskunnassa 19 päivänä huhtikuuta 1996 annetun komission asetuksen (EY) N:o 716/96 (4), sellaisena kuin se on viimeksi muutettuna asetuksella (EY) N:o 835/96 (5), mukaisesti; tämän vuoksi on aiheellista myöntää yhteisön rahoitusta 70 prosenttia teurastettujen eläinten markkina-arvosta; markkina-arvon vahvistamiseksi Portugalin on luotava järjestelmä, jolla varmistetaan kunkin eläimen oikeudenmukainen ja puolueeton arviointi,

on tarpeen varmistaa, että kyseiset eläimet teurastetaan ja hävitetään tavalla, joka ei vaaranna muiden eläinten tai ihmisten terveyttä; tämän vuoksi on tarpeen määritellä edellytykset näiden eläinten hävittämiselle ja Yhdistyneen kuningaskunnan viranomaisten suorittamille tarkastuksille; eläimet olisi pidettävä erillään teurastamon eläinsuojissa sekä itse teurastamossa, jotta vältetään teurastamossa teurastettujen eläinten sekoittuminen eläimiin, jotka eivät kuulu tämän järjestelmän soveltamisalaan, ja jotta eläinten tunnistuksessa ei tapahtuisi virheitä,

olisi säädettävä yhteisön asiantuntijoiden mahdollisuudesta tarkastaa täsmennettyjen edellytysten noudattaminen, ja

tässä asetuksessa säädetyt toimenpiteet ovat naudanlihan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Portugali valtuutetaan maksamaan korvauksia nautaeläimistä, jotka ovat 1 päivänä huhtikuuta 1996 olleet Portugalin alueella olevalla tilalla ja jotka on teurastettu päätöksellä 96/381/EY hyväksytyn Portugalin ehdottaman hävittämissuunnitelman mukaisesti.

2. Edellä 1 kohdassa tarkoitetut eläimet teurastetaan erityisesti nimetyissä teurastamoissa, ja päät, sisäelimet ja ruhot värjätään pysyvällä tavalla. Värjätty aines kuljetetaan sinetöidyissä kuljetusastioissa erityisen valtuutuksen saaneisiin polttolaitoksiin tai teurasjätteiden käsittelylaitoksiin, joissa tämä aines käsitellään ja tuhotaan. Mikään osa edellä mainituista eläimistä ei saa joutua ihmisten ravintoketjuun tai eläinten rehuketjuun, eikä näitä osia saa käyttää kosmeettisiin tai farmaseuttisiin tuotteisiin. Portugalin toimivaltaisen viranomaisen edustajan on oltava läsnä pysyvästi kyseisessä teurastamossa kyseisten toimien valvomiseksi.

Sen estämättä, mitä ensimmäisessä alakohdassa säädetään, ja jollei välttämättömästä valvonnasta muuta johdu:

- Portugalin toimivaltainen viranomainen voi sallia eläinten teurastamisen maatilalla. Teurastamisen jälkeen kyseiset eläimet on välittömästi kuljetettava polttolaitokseen tai teurasjätteiden käsittelylaitokseen käsittelyä ja tuhoamista varten.

- 1 kohdassa tarkoitettujen eläinten nahkoja ei tarvitse värjätä tai tuhota edellyttäen, että nahat on käsitelty siten, että niitä voidaan käyttää ainoastaan nahantuotantoon.

3. Edellä 2 kohdassa tarkoitetut teurastamot on järjestettävä ja niitä on johdettava tavalla, joka varmistaa, että:

- yksikään nautaeläin, jonka teurastamisesta saatava tuote on tarkoitettu ihmis- ja eläinravinnoksi, ei saa olla läsnä teurastamossa, kun eläimiä teurastetaan tämän järjestelmän perusteella,

- jos tämän järjestelmän perusteella teurastettavia eläimiä on tarpeen pitää eläinsuojassa, ne on pidettävä erillään eläimistä, jotka on tarkoitus teurastaa ihmis- tai eläinravinnoksi, ja

- jos tämän järjestelmän perusteella teurastetuista eläimistä saatavia tuotteita on tarpeen varastoida, tällaisen varastotilan on oltava erillään varastotilasta, jota käytetään ihmis- tai eläinravintoa varten tarkoitettujen lihan tai muiden tuotteiden varastoimiseen.

4. Portugalin toimivaltaisen viranomaisen on:

- sen estämättä, mitä 1 kohdassa säädetään, ennen käsittelyä ja tuhoamista lupa toimittaa teurastetuista eläimistä peräisin oleva näyte aivojen laboratoriotutkimukseen,

- suoritettava tarvittavat hallinnolliset tarkastukset ja valvottava paikalla tehokkaasti 2 ja 3 kohdassa tarkoitettuja toimia ja

- valvottava näitä toimia usein tapahtuvien ja ennalta ilmoittamattomien tarkastusten avulla erityisesti sen varmistamiseksi, että kaikki värjätty aines on hävitetty tehokkaasti.

Näiden tarkastuksien, valvonnan ja tutkimusten tulokset on annettava komission käyttöön pyydettäessä.

2 artikla

1. Edellä 1 artiklan 1 kohdassa säädetyn Portugalin tuottajille tai heidän edustajilleen maksaman korvauksen suuruus eläintä kohti on sama kuin kunkin kyseessä olevan eläimen Portugalissa tavoitteena oleva markkina-arvo, joka on määritetty Portugalin toimivaltaisen viranomaisen sopiman puolueettoman arvioinnin perusteella.

2. Yhteisö yhteisrahoittaa 70 prosenttia kustannuksista, jotka liittyvät 1 kohdassa tarkoitettuun 1 artiklan säännöksiä noudattaen teurastettujen eläinten korvausten määrään.

3. Sen estämättä, mitä 1 kohdassa säädetään, Portugalin toimivaltainen viranomainen on oikeutettu maksamaan tässä järjestelmässä teurastetuista nautaeläimistä lisäsummia. Yhteisö ei yhteisrahoita kyseisiä kustannuksia.

3 artikla

Portugalin on toteutettava kaikki tarvittavat toimenpiteet tämän järjestelmän asianmukaisen soveltamisen varmistamiseksi. Sen on ilmoitettava komissiolle niin pian kuin mahdollista toimenpiteet, jotka se on toteuttanut, sekä kaikki muutokset näihin toimenpiteisiin.

4 artikla

Portugalin toimivaltaisen viranomaisen on:

a) ilmoitettava komissiolle joka keskiviikko edellisellä viikolla tämän järjestelmän mukaisesti:

- teurastettaviksi valittujen eläinten lukumäärä,

- teurastettujen eläinten lukumäärä,

- teurastettujen eläinten keskimääräinen markkina-arvo ja

- 2 artiklan 3 kohdassa tarkoitettujen lisäsummien kokonaismäärä;

b) laadittava yksityiskohtainen kertomus 3 artiklassa tarkoitettujen toimenpiteiden perusteella toteutetuista valvontatoimenpiteistä ja toimitettava tämä kertomus komissiolle neljännesvuosittain.

5 artikla

Komission asiantuntijat suorittavat, tarvittaessa yhdessä jäsenvaltioiden asiantuntijoiden kanssa, yhteistyössä Yhdistyneen kuningaskunnan toimivaltaisen viranomaisen kanssa paikalla tehtävät tarkastukset tämän asetuksen kaikkien säännösten noudattamisen varmistamiseksi, sanotun kuitenkaan rajoittamatta neuvoston asetuksen (ETY) N:o 729/70 (6) 9 artiklan soveltamista.

6 artikla

Tämän asetuksen mukaisesti toteutettuja toimenpiteitä pidetään asetuksen (ETY) N:o 729/70 3 artiklassa tarkoitettuina interventiotoimenpiteinä.

7 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Sitä sovelletaan 1 päivästä huhtikuuta 1996.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 29 päivänä heinäkuuta 1996.

Komission puolesta

Franz FISCHLER

Komission jäsen

(1) EYVL N:o L 148, 28.6.1968, s. 24

(2) EYVL N:o L 175, 13.7.1996, s. 9

(3) EYVL N:o L 149, 22.6.1996, s. 25

(4) EYVL N:o L 99, 20.4.1996, s. 14

(5) EYVL N:o L 112, 7.5.1996, s. 17

(6) EYVL N:o L 94, 28.4.1970, s. 13